Íslenska karlalandsliðið í knattspyrnu mætir Armeníu í kvöld í leik í undankeppni HM 2022. Síðast þegar liðin mættust unnu Armenar 2-0.
Ísland er sem stendur í fimmta sæti af sex í J-riðli, með fjögur stig eftir sex leiki. Armenar eru í öðru sæti riðilsins með ellefu stig. Arnar Þór Viðarsson, landsliðsþjálfari, ræddi andstæðingana í viðtali við RÚV í gær.
Leikurinn gegn Armeníu hefst klukkan 18:45 í kvöld og verður í beinni útsendingu á RÚV. Hitað verður upp fyrir leikinn frá klukkan 18:10.
Úrvalsdeild karla í körfubolta hófst í gærkvöld með fjórum leikjum. Þrír leikir af fjórum fóru í framlengingu. Liðin sem mættust í meistarar meistaranna leiknum í síðustu viku, Njarðvík og Þór Þorlákshöfn, mættust í Njarðvík. Í síðustu viku höfðu Þórsarar betur en nú voru það Njarðvíkingar sem unnu, 107-82. Stjarnan vann ÍR eftir framlengingu en ÍR-ingar höfðu verið yfir nær allan leikinn. Stjörnumenn voru hins vegar sterkari aðilinn í framlengingunni og unnu að lokum með 11 stiga mun 113-102. Leikur KR og nýliða Breiðabliks fór sömuleiðis í framlengingu þar sem KR hafði betur að lokum, 128-117. Hinir nýliðar deildarinnar, úr Vestra, fóru svo líka í framlengingu í leik sínum gegn Keflavík, í leik sem var jafn og spennandi. Það varð framlengingin líka en Keflvíkingar unnu nauman tveggja stiga sigur, 99-101. Fyrsta umferðin klárast með viðureignum Grindavíkur og Þórs Akureyri og Tindastóls og Vals í kvöld.